Vettel porhalsi voittoon, Kovalainen keskeytti - Keskisuomalainen
Urheilu 27.06.2010 18:23
Vettel porhalsi voittoon, Kovalainen keskeytti
Red Bull -tallin saksalaiskuljettaja Sebastian Vettel juhli kauden toista voittoaan formula ykkösten MM-sarjassa, kun Valencian radalla ajettu Euroopan gp saatiin päätökseen. Värikkään kisan kakkossijan otti MM-kärki Lewis Hamilton ennen McLarenin tallitoveriaan Jenson Buttonia.
Kisan dramaattisin tilanne nähtiin 10. kierroksella, kun McLaren-kaksikkoa MM-pisteissä jahtaava Mark Webber törmäsi Red Bull -ajokillaan Heikki Kovalaisen Lotukseen. Webber päätyi lopulta rengasvalliin ja Kovalainen nilkutti varikolle, kummankin kisan ollessa siinä. Loukkaantumisilta vältyttiin hurjasta ilmalennosta huolimatta.
Kolari vaikutti myös kärkitaistoon, sillä Hamilton joutui ajamaan varikon läpi ohitettuaan turva-auton. Rangaistus maksoi britille sen verran sekunteja, että koko ajan kärkipaikkaa pitänyt Vettel sai pidettyä Hamiltonin takanaan loppujen lopuksi varsin helposti.
Kärkikaksikon jälkeiset tulokset saattavat vielä muuttua, sillä kolmanneksi ajanut Button sekä kahdeksan muuta kuljettajaa ajoivat ilmeisestikin liian kovaa turva-auton ollessa radalla.